钦定古今图书集成/明伦汇编/官常典/第253卷
## 钦定古今图书集成/明伦汇编/官常典/第253卷

| 钦定古今图书集成 明伦汇编 第二百五十三卷 |

| |

钦定古今图书集成明伦汇编官常典

第二百五十三卷目录

公辅部纪事二

官常典第二百五十三卷

《宋史窦仪传》：“仪再入翰林为学士。乾德二年，范质等
三相并罢，越三日，始命赵普平章事。制书既下，太祖
问翰林学士曰：‘质等已罢，普敕何官当署承旨陶糓
时任尚书，乃建议相位不可以久虚，今尚书乃南省
六官之长，可以署敕’。仪曰：‘糓所陈非承平之制，皇弟
开封尹同平章事，即宰相之任’。太祖曰：‘仪言是也’。即”
命太宗署敕赐之。俄加礼部尚书。时御史台议欲以
左、右仆射合为表首，太常礼院以东宫三师为表首。
仪援《典故》以仆射合为表首者六，而谓三师无所据，
朝议是之。

《石守信传》：太祖欲使符彦卿管军，赵普屡谏，以为彦
卿名位已盛，不可复委以兵权，太祖不从。宣已出，普
复怀之，太祖迎谓之曰：“岂非符彦卿事耶？”对曰：“非也。”
因奏他事。既罢，乃出彦卿宣进之。太祖曰：“果然，宣何
以复在卿所？”普曰：“臣托以处分之语有侏𠌯者，复留
之。惟陛下深思利害，勿复悔。”太祖曰：“卿苦疑彦卿，何
也？朕待彦卿厚，彦卿岂负朕也？”普对曰：“陛下何以能
负周世宗？”太祖默然，事遂中止。

《王沔传》：“沔字楚望，齐州人。太平兴国初，举进士。端拱
初，改户部侍郎，参知政事。淳化初，宰相赵普出守西
洛，吕蒙正以宽简自任，政事多决于沔。沔与张齐贤
同掌枢务，颇不叶。齐贤出知代州，沔遂为副使，参预
政事。陈恕好苛察，亦尝与沔忤。淳化二年，齐贤洎恕
参知政事，沔不自安，虑僚属有以中书旧事告齐贤”
等。会左司谏王禹偁上言：“自今宰相及枢密使不得
于本厅见客，许于都堂延接。”沔喜，即奏行之。直史馆
谢泌以为如此，是疑大臣以私也，疏驳之。太宗追还
前诏，沔暨恕因是罢守本官。翌日，蒙正亦罢。沔见上，
涕泣不愿离左右。未几，须鬓皆白。会省吏事发，连中
书，因有奏毁者。上语毁者曰：“吕蒙正有大臣体，王沔
甚明敏。”毁者惭而止。

《宗室列传》：“昭成太子元僖，初名德明，太平兴国七年
出阁，授检校太保、同平章事，封广平郡王，与兄卫王
德崇同日受封。八年，进封陈王，改名元佑。诏自今宰
相班宜在亲王上。宰相宋琪、李昉请遵旧制，不允。宋
琪等恳请久之，上曰：宰相之任，实总百揆，与郡司礼
绝。藩邸之设，止奉朝请而已。元佐等尚幼，欲其知谦”
逊之道。卿等无固让也。

《谢泌传》：“泌为左正言，使岭南采访，淳化二年，久旱，复
上言时政得失。时王禹偁上言：请自今庶官候谒宰
相，并须朝罢于政事堂，枢密使预坐接见，将以杜私
请。诏从之。泌上言曰：‘伏睹明诏，不许宰相枢密使见
宾客，是疑大臣以私也。《书》曰：‘任贤勿贰，去邪勿疑’。张
说谓姚元崇曰：‘外则疏而接物，内则谨以事君。此真
大臣之体。今天下至广，万机至繁，陛下以聪明寄于
辅臣，自非接下，何以悉知外事？若令都堂候见，则庶
官请见咨事，略无解衣之暇。今陛下囊括宇宙，总览
英豪，朝廷无巧言之士，方面无姑息之臣，奈何疑执
政为衰世之事乎’’？”王禹偁昧于大体，妄有陈述。太宗
览奏，即追还前诏，仍以泌所上表送史馆。

《赵积传》：积天圣八年擢枢密副使，迁吏部侍郎。时权
出宫掖，积厚结刘美人家婢，以故致位政府。命未出，
人驰告积，积问曰：“东头西头？”盖意在中书也。闻者皆
以为笑。

《韩缜传》：“缜字玉汝，迁待制，知瀛州。熙宁七年，辽使萧
禧来议代北地界，召缜馆客，遂报聘。命持图牒致辽
主，不克见而还知开封府。禧再至，复馆之。诏乘驿诣
河东与禧分画，以分水岭为界。复命赐袭衣金带，为
枢密都丞旨，迁龙图直学士。元丰五年，官制行，易大
中大夫，同知枢密，进知院事。哲宗立，拜尚书右仆射”
兼中书侍郎。首相蔡确与章惇谋诬东朝，及确为山
陵使，缜暴其奸状，由是东朝及外廷悉知之。确使还，
欲以其属高遵惠、张琎、韩宗文为美官。宣仁后以访
缜，缜曰：“遵惠为太后从父。琎者，中书郎璪之弟；宗文，
臣侄也。今擢用非次，则是君臣各私其亲，何以示天
下？”乃止。元祐元年，御史中丞刘摰、谏官孙觉、苏辙、王
觌，论“缜才鄙望轻，在先朝为奉使，割地六百里以遗
契丹，边人怨之切骨，不可使居相位。”章数十上，罢为
观文殿学士。

《张璪传》：“璪初名琥，字邃明，滁州全椒人，泊之孙也。未冠登第，历凤翔法曹、缙云令。王安石引璪同编修条
例，授集贤校理、知谏院，直舍人院。杨绘、刘摰论助役，
安石使璪为文诰之辞，曾布请为之，由是忤安石意。
神宗欲命璪知制诰，安石荐用布，以璪同修起居注。
坐奏事不实，解三职，已而复之，以集贤殿修撰知蔡”
州，复知谏院兼侍御史知杂事。郑侠事起，璪媚吕惠
卿，劾冯京与侠交通有迹，深其辞，致京等于罪。判司
农寺，出知河阳。元丰初，入权度支副使，遂知制诰、知
谏院，判国子监。荐蔡卞可为直讲。苏轼下台狱，璪与
李定杂治，谋傅致轼于死，卒不免。为翰林学士，详定
《官制》。四年，拜参知政事，改中书侍郎。哲宗立，谏官、御
史合攻之，谓：“璪奸邪便佞，善窥主意，随势所在而依
附之，往往以危机陷人。深交舒亶，数起大狱，天下共
知其为大奸小人而在高位，德之贼也。”疏入，皆不报。
最后，刘摰言：“璪初奉安石，旋附惠卿，随王珪，党章惇，
謟蔡确。数人之性不同，而能探情变节，左右从顺，各
得其欢心。今过恶既章，不可不速去。”如是逾岁，乃以
资政殿学士知郑州。

《张栻传》：“栻权起居郎知阁门事，张说除签书枢密院
事，栻夜草疏极谏其不可。旦诣朝堂，质责宰相虞允
文曰：‘宦官执政，自京黼始；近习执政，自相公始’。”允文
惭愤不堪。栻复奏：“文武诚不可偏，然今欲右武以均
二柄，而所用乃得如此之人，非惟不足以服文吏之
心，正恐反激武臣之怒。”孝宗感悟，命得中寝。然宰相
实阴附说，明年出栻知袁州，申说前命。中外喧哗，说
竟以谪死。

《闻见近录》：故事，执政奏事，坐论殿上。太祖皇帝即位
之明日，执政登殿上曰：“朕目昏，持文字近前。”执政至
榻前，密遣中使彻其坐，执政立奏事，自此始也。
太祖初罢范鲁公三相而独拜赵韩王，乃置参知政
事二员为之副，以薛文惠公居正、吕文穆公馀庆为
之。执政官自此始。不宣制，不知印，不押班，不预奏事，
但奉行制书而已。韩王独相十年，后以权太盛，恩遇
稍替，始诏参知政事与宰相更知印押班奏事，以分
其权，遂为故事。

《闻见前录》：太祖初登极时，杜太后尚康宁，与上议军
国事，犹呼赵普为书记，常劳抚之曰：“赵书记且为尽
心，吾儿未更事也。”太祖待赵韩王如左右手。御史中
丞马德骧劾奏普强占市人第宅，聚敛财贿。上怒叱
之曰：“鼎铛尚有耳，汝不闻赵普吾之社稷臣乎！”命左
右曳于庭数匝，徐复冠，召升殿曰：“后当改，姑赦汝，勿
令外人闻也。”

太祖即位之初，数出微行，以侦伺人情，或过功臣之
家不可测。赵普每退朝，不敢脱衣冠。一日，大雪向夜，
普谓帝不复出矣。久之，闻叩门声，普出，帝立风雪中。
普惶惧迎拜，帝曰：“已约晋王矣。”已而太宗至，共于普
堂中设重裀地坐，炽炭烧肉。普妻行酒，帝以嫂呼之，
普从容问曰：“夜久寒甚，陛下何以出？”帝曰：“吾睡不能
著，一榻之外，皆他人家也，故来见卿。”普曰：“陛下小天
下耶？南征北伐，今其时也。愿闻成算所向。”帝曰：“吾欲
下太原。”普默然久之，曰：“非臣所知也。”帝问其故，普曰：
“太原当西北二边，使一举而下，则二边之患我独当
之。何不姑留，以俟削平诸国，则弹丸黑子之地，将无
所逃。”帝笑曰：“吾意正如此，特试卿耳。”遂定下江南之
议。帝曰：“王全斌平蜀多杀人，吾今思之，犹耿耿不可
用也。”普于是荐曹彬为将，以潘美副之。明日命帅，彬
与美陛对，彬辞才力不逮，乞别选能臣。美盛言江南
可取，帝大言谕彬曰：“所谓大将者，能斩出位犯分之
副将，则不难矣。”美汗下，不敢仰视。将行，夜，召彬入禁
中，帝亲酌酒，彬醉，宫人以水沃其面。既醒，帝抚其背
以遣曰：“会取，会取！他本无罪，只是自家著他不得。”盖
欲以恩德来之也。

帝一日登明德门，指其榜问赵普曰：“明德之门，安用
之字？”普曰：“语助。”帝曰：“之乎者也，助得甚事？”普无言。
《闻见后录》：赵韩王宅园，开国初诏将作营治，其经画
制作，殆侔禁省。韩王以太师归，是第百日而薨，子孙
皆家京师，罕居之，故园池亦以扃钥为常。高亭大榭，
花木之渊，岁时独厮养，拥彗负畚，插其间而已。
《国老谈苑》：赵普自枢密副使授集贤殿大学士。是时
范质等皆罢相，中书绝曹普授官敕无人署字。太祖
在资福殿，普因入奏其事，太祖曰：“卿但进来，朕为卿
署字可乎？”普曰：“此有所行，非帝王所宜亲。”太祖俄曰：
“卿问陶谷、窦仪，必有所说。”普乃召问之，仪曰：“唐文宗
时，甘露之后，中书无宰相，然当时册命辅相，即不知
何人。今帝京尹官是中书令，此正宰相任也，署敕宜
矣。”普入奏，遂命太宗署敕焉。

普在中书，每奏牍事有违戾太祖意者，固请之于上，
或拂之于地，普缓拾之，振尘以献，有及再三者，理遂
而已。

燕翼《贻谋录》：“官制未改之前，凡宰执官自为一班，独
出百官之上，虽前宰相以宫师致仕者，皆不得与宰执官齿。乾德元年，太祖因朝会见太子师侯益等，班
次在下，乃以闰十二月丙子降诏，凡一品致仕曾带
平章事者，朝会缀中书门下班。自后礼绝百僚矣。”
《笔录》：沈伦以明经事太祖，潜跃中，伐蜀凯旋，奏事称
旨，遂有意于大用。其后命伦为相，赵普执奏以为不
可。上曰：“如伦者忠孝谨饬，虽守散钱亦可。”普无以对，
翌日制下。

《闻见前录》：贾黄中年七岁，以童子举及第。公赠之诗
曰：“七岁神童古所难，贾家门户有衣冠。十人科第排
头上，五部经书诵舌端。见榜不知名字贵，登筵未识
管弦欢。从今稳上青云去，万里谁能测羽翰。”至太平
兴国中，遂参大政。

张文定公齐贤，少为举子，贫甚，客河南尹张全义门
下，饮啖兼数人。自言平时未尝饱，遇村人作愿斋方
饱。尝赴斋后时，见其家悬一牛皮，取煮食之无遗。太
祖幸西都，文定献《十策》于马前，召至行宫，赐卫士廊
餐。文定就大盘中以手取食，帝用柱斧击其首，问所
言十事，文定且食且对，略无惧色，赐束帛遣之。帝归，
谓太宗曰：“吾幸西都，为汝得一张齐贤宰相也。”
《青箱杂记》：“退傅张公，光化军人。生百日始能啼，襁褓
中丧其父母，少孤贫，读书武当山，有道士见而异之
曰：‘子有道气，可随我学仙’。公不欲，道士亦弗强曰：‘不
然，亦位极人臣’。”公以淳化三年孙何下及第，久困选
调，年几五十，始转著作佐郎，知邵武县。还朝，以文质
杨公大年。比三日至门下，连值杨公与同辈打《叶子》，
门吏不敢通，公亦弗去。杨公忽自窗隙目之，知非常
人，延入款语，又观所为文，以为有宰相器。未几荐为
御史，寻充寿春王友，由此附会，遂登台辅。然公宽厚
长者，记存故旧，尝与邵武姓鱼一僧相善，及贵犹不
忘，为鱼奏紫方袍，弟子守仙亦沾锡服。晚年致政，犹
时时遗守仙刺不绝。答书皆亲笔，书语皆稠叠勤拳，
其敦笃如此。

《避暑录话》：张司空齐贤初被遇太宗，骤至签书枢密
院。会北伐契丹，代州正当敌冲，而杨继业战殁。帝忧
甚，求守之者，齐贤自请行，既至，果大败敌众。时母晋
国夫人孙氏年八十馀，尚无恙，帝数召至宫中，眷礼
甚厚如家人。朝散郎仲咨，其曾孙也，常出帝亲礼面
赐孙氏一诗示余云：“往日贫儒母，年高寿太平。齐贤”
行孝侍神，理甚分明。又有一幅云：“张齐贤拜相，不是
今生，宿世遭逢本性于家孝，事君忠，婆婆老福，见儿
荣贵。齐贤由守代州遂入相，圣言简质，不为文饰，群
臣安得不尽心乎？”诗诏其家有石刻，士大夫罕见之
者。

吕文穆公父龟图与其母不相能，并文穆逐出之，羁
旅于外，衣食殆不给。龙门山利涉院僧识其为贵人，
延致寺中，为凿山岩为龛居之，文穆处其间九年乃
出，从秋试，一举为廷试第一。是时，太宗初与赵韩王
议，欲广致天下士以兴文治，而志在幽燕。试《训练将
士赋》，文穆辞既雄丽，唱名复见容貌伟然，帝曰：“吾得
人矣。”自是七年为参知政事，十二年而相。其后诸子
即石龛为祠堂，名曰肄业，富韩公为作《记》云。

《青箱杂记》：魏野，陜府人，亦有诗名，寇莱公每加前席。
野献莱公生日诗云：“何时生上相，明日是中元。”以莱
公七月十四日生故也。又有赠莱公诗云：“有官居鼎
鼐，无地起楼台。”而其诗传播漠北。故真宗末年，尝有
北使诣阙，询于译者曰：“那个是无地起楼台底宰相？”
时莱公方居散地，真宗即召还，授以北门管钥。
枢相张公昇，字杲卿，阳翟人。大中祥符八年，蔡齐下
及第。仕亦晚达。皇祐中，自润州解官，时已六十馀，语
三命僧化成曰：“运限恰好，去未得。”未几，除侍御史知
杂事。不十年作枢相，退归阳翟，生计不丰，短㲲轻绦，
翛然自适。乃结庵于嵩阳紫虚谷，每旦晨起，焚香读
《华严》，庵中无长物，荻帘、纸帐、布被、革履而已。年八十
馀，自撰《满江红》一首，闻者莫不慕其旷达。词曰：“无利
无名，无荣无辱，无烦无恼。夜灯前、独歌独酌，独吟独
笑。况值群山初雪满，又明月，交光好。便假饶、百岁拟
如何，从他老。知富贵，谁能保。知功业，何时了。算箪瓢
金玉，所争多少。一瞬光阴何足道，但思行乐常不早。
待春来、携酒殢东风，眠芳草。”

李昉、吕端同践文馆，后各登台辅。吕公《赠李公诗》曰：
“忆昔僦居明德坊，官资俱是校书郎。青衫共直昭文
馆，白首同登政事堂。佐国庙谟君已展，避贤荣路我
犹妨。主恩至重何时报，老眼相看泪两行。”

向敏中、寇准同以太平兴国五年登科，后向秉钧，寇
以使相知永兴军。向作绝句赠寇，寇酬之曰：“玉殿登
科四十年，当时僚友尽英贤。岁寒惟有君兼我，白首
犹持将相权。”

世传陈执中作相，有婿求差遣。执中曰：“官职是国家
的，非卧房笼箧中物，婿安得有之？”竟不与。故仁宗朝，
谏官累言执中不学无术，非宰相器，而仁宗注意愈
坚。其后谏官面论其非，曰：“陛下所以眷执中不替者得非以执中尝于先朝乞立陛下为太子耶？且先帝
止二子，而周王已薨，立嗣非陛下而谁？执中何足贵？”
仁宗曰：“非为是，但执中不欺朕耳。”

张文定公齐贤，洛阳人。少时家贫，父死无以葬，有河
南县吏某甲为办棺敛，公深德之，遂展兄事，虽贵不
替。后赵普密荐齐贤于太宗，太宗未用，普即具列前
事，以为“陛下若擢齐贤，则齐贤他日感恩过于此。”太
宗大悦，未几，擢齐贤为相。

齐贤，太宗、真宗皆以亮直重厚称。及晚娶薛氏妇，真
宗不悦。一旦，元会上寿，齐贤已微醺，进止失容，坐是
谪安州。其《麻》曰：“仍复酣醟杯觞，欹倾冠弁。”

王文穆公钦若，临江军人，母李氏，父仲华，尝侍祖郁
任官鄂渚，而李氏有娠。就蓐之夕，江水暴溢，将坏廨
舍，亟迁于黄鹤楼，始免身生男，即公也。时隔岸汉阳
居人，遥望楼际，若有光影气象云。又公昔岁行圃田
道中，宿于村舍，夜起视天中，有赤文成“紫微”二大字，
光耀夺目。使蜀还褒城，路中有人展谒，熟视刺字，乃
唐相裴度告公以默定之语，及言公他日富贵，兹亦
异矣。后公每设坛礼神，必朱篆二字陈文醮头。又辍
俸修晋公祠于圃田，作记以述其肹，蚃云：
真宗封岱祠汾，虽则继述先志，昭答灵贶，中外臣民
协谋同欲，然实由文穆之力赞焉。祠章圣礼毕，登太
山顶，偕近臣周览前代碑刻，内一碑首云：“朕钦若昊
天。”真宗顾文穆笑曰：“元来此事前定，只是朕与相”文
穆不惟被章圣顾遇，至于明肃太后亦深眷焉。先是
知邵武军吴植饷金于文穆而误投沂公之第，沂公
以闻，植坐追停，文穆以不知寝不问，故植之贬词曰：
“如何匪人，渎我元老？”此可见矣。

世传文穆遭遇章圣，本由一言之寤。盖章圣践祚之
初，天下宿逋数百万计，时文穆判三司理欠司，一日
抗疏，请尽蠲放以惠民。上遽召诘之曰：“此若惠民，曷
为先帝不行？”公对曰：“先帝所以不行者，欲以遗陛下，
使结天下人心。”于是上戚然颔之。未几，命宰相府召
试《孝为德本颂》，授右正言、知制诰，不数年遂大拜。
《湘山野录》：天禧中，宰臣奏中书、枢密院接见宾客，然
两府慎密之地，亦欲咨访天下之良苦，早暮接待，复
滞留机务。又“分厅言事，各有异同。欲乞今后中书、枢
密院每有在外得替到阙，及在京主执臣僚，如有公
事，并逐日于巳时已前聚厅见客，已分厅，即俟次日，
急速者不在此限。非公事不得到中书、密院。”

王冀公罢参政，真宗朝夕欲见，择便殿清近，惟资政
为优，因以公为本殿大学士。公奏曰：“臣虽出于寒贱，
不能独宿，欲乞除一臣僚兼之。”遂以陈文僖彭年并
直。一夕，公携一巨榼入宿，方与陈寒夜闲饮，遽中人
持钥开宫扉，独召公，匆匆而入，谓陈曰：“请同院不须
相候。”独酌数杯先寝。至行在，真宗与公对饮，饮罢，持
禁烛送归，繁若列星。陈危坐伺之，已四更，笑曰：“同院
尚未寝乎？”陈曰：“恭候司长，岂敢先寝？”喜笑倾倒，解袜
褫带，几不能坦腹自矜曰：“某江南一寒生，遭际真主。”
适主上以巨觥敌饮，竟至无算。抵掌语笑，如僚友之
无间，已而遂寝。迨晓，盥栉罢，与陈相揖，觉夜归，数谈
颇疏陋。自言夜来沉湎，殊不记归时“之早晚，无乃失
容于君子乎？”陈曰：“无之。”但殷勤愧谢。既别，已将趁班，
同趋出殿门，执其手嘱之曰：“夜来数事，止是同院一
人。”闻之文僖，归谓子弟曰：“大臣慎密，体当如此。”
《龙川别志》：真宗既疾甚，殆不复知事。李迪、丁谓同作
相，内臣雷允恭者，嬖臣也。自刘后以下，皆畏事之，谓
之进用，皆允恭之力。尝传宣中书，欲以林特为枢密
使，迪不可曰：“除两府，须面奉圣旨。”翌日争之上前，声
色俱厉，谓辞屈，俛首鞠躬而已。谓既退，迪独留纳札
子，上皆不能省记，而二相皆以郡罢。允恭传宣，谓家
以中书阙人，权留谓，发遣。谓由此入直中书，见同列，
召堂吏喻之，索文书阅之，来日与诸公同奏事。上亦
无语，众退独留。及出，道过学士院，问院吏：“今日学士
谁？”直日曰：“刘学士筠。”谓呼筠出，口传圣旨，令谓复相
可草麻。筠曰：“命相必面得旨，今日必有宣召，麻乃可
为也。”谓无如之何。它日再奏事，复少留，退过学士院，
复问谁直？日曰：“钱学士惟演。”谓复以圣旨语之，惟演
即从。谓即复相，乃逐李公及其党，正人为之一空。将
草李公责辞，时宋宣宪知制诰，当直，请其罪名，谓曰：
“《春秋》无将，汉法不道，皆其事也。”宋不得已从之。词既
成，谓犹嫌其不切，多所改定，其言上前争议曰：“罹此
震惊，遂至沉顿。”谓所定也。及谓贬朱崖，宋犹掌词命，
即为之词曰：“无将之戒，深著于《鲁经》；不道之诛，难逃
于汉法。”天下快之。

丁谓既逐李公于衡州，遣中使赍诏赐之，不道所以。
李闻之，欲自裁，其子柬之救之得免。谓因大行贬窜，
王钦若、丁度等皆投之远方。时王沂公参知政事，不
平之，曰：“责太重矣。”谓熟视久之，曰：“居停主人，恐亦未
免也。”沂公踧然而惧，因密谋去之。

《续明道杂志》：世传王魏公当国时，玉清宫初缘丁，崖州令大具酒食，列幕次以饮食游者。后游者多诣丁
诉玉清饮食官视不谨，多薄恶，不可食。丁至中书，言
于魏公，公不答，丁三四言，终无所云。丁色变，问相公
何以不答，公曰：“此地不是与人理会馒头夹子处。”
《谈苑》：真皇上仙，执政因对奏寇准与南行一郡。丁谓
至中书云：雷州司户王曾参政云：“适来不闻有此指
挥。”丁云：“居停主人宜省言语。”王悚息而已。盖王是时
僦寇宅而居

晏殊言，作制诰日，误宣入禁中。时真宗已不豫，出一
纸文书视之，乃除拜数大臣。殊奏云：“臣是外制，不敢
越职。”上颔之，召到学士钱惟演。殊奏：“臣恐泄漏，乞止
宿学士院。”翌日麻出，皆非向所见者，深骇之而不敢
言也。

真宗上仙，明肃召两府入谕之，一时号泣。明肃曰：“有
日哭在，且听处分。”议毕，王曾作参政，当秉笔，至云淑
妃为皇太妃。曾卓笔云：“适来不闻此语。”丁崖州曰：“遗
诏可改耶？”众皆不敢言，明肃亦知之，始恶丁而嘉王
曾之直也。

澶渊之幸，陈尧叟有西蜀之议，王钦若赞金陵之行，
持迟未决。遣访寇准，准云：“惟有热血相泼尔。”浸润者
云：“殊无爱君之心。”讲和之后，兵息民安，天意悦豫，而
钦若激以城下之盟，欲报东门之役，既弗之许，则说
以神道设教，镇服戎心，祥符中所讲礼文，悉起于此
也。

丁谓在崖州，方奕棋，其子哭而入云：“适闻有中使渡
海，将至矣。”谓笑曰：“此王钦若使人来吓我尔。”使至，谢
恩毕，乃传宣抚问。

真宗次澶渊，曰：“敌骑未退，天雄军截其后，万一陷没，
则河朔皆敌也，何人为朕守？”魏公曰：“智将不如福将，
王钦若福禄未艾，宜以为守。”王公闻命，茫然自失。遂
为酌《大白》，饮之，曰“上马杯。”且曰：“参政勉之。”回日，即为
同列王驰入天雄，敌骑满野，屯塞四门，终日危坐。越
七日，敌退，召为平章事。

《青箱杂记》：毕文简公之婿曰皇甫泌，少时不羇，唯事
蒱博，时毕公作相，累谕不悛，欲面奏其事，使加贬斥，
方启口云：臣有女婿皇甫泌，适值边庭有急报，不暇
敷陈。他日又欲面奏，亦如之。若是者三，值上内逼，遽
引袖起，遥语毕曰：“卿累言婿皇甫泌，得非欲转官耶，
可与转一资。”毕公不敢辨，唯而退。泌即转殿中丞。后
累典大郡，以尚书右丞致仕，年八十五卒。

《松轩录》：王禹偁子嘉祐为馆职，寇准曰：“吾尹京，外议
云何？”对曰：“‘人言丈人且入相’。准曰：‘于吾子意何如’？”嘉
祐曰：“以愚观之，不若不为相之善也，相则誉望损矣。
自古贤相所以能建功业，泽生民者，其君臣相得，如
鱼之有水，故言听计从而臣主俱荣。今丈人负天下
重望，有太平之责，丈人于明主能若鱼之有水乎？”准
大喜，执其手曰：“元之虽文章冠天下，至于深识远虑，
或不逮吾子也。”

《闻见前录》：帝幸澶渊，每使人觇莱公动息。或曰：“寇准
昼寝鼻息如雷。”或曰：寇准方命庖人斫鲙，帝乃安。
公既贵，因得月俸，置堂上。有老媪泣曰：“太夫人捐馆
时，家贫，欲绢一疋作衣衾，不可得，不及公之今日也。”
公闻之大恸，故居家俭素，所卧青帷二十年不易。或
以公孙弘事靳之，公笑曰：“彼诈我诚，尚何愧。”故魏野
赠公诗曰：“有官居鼎鼐，无宅起楼台。”后金使在廷，目
公曰：“此无宅相公耶？”或曰：公颇专奢纵，非也。盖公多
典藩，于公会宴设则甚盛，亦退之所谓“甔石之储，尝
空于私室；方丈之食，每盛于宾筵。”余得于公之甥王
公丞相所作《公墓志》，公遗事如此。

《厚德录》：李丞相沆有长者，誉一世，仆逋宅金数十千，
忽一夕遁去，有女将十岁，美姿格，自写一券，系于带
头，卖于宅以偿焉。丞相大恻之，祝夫人曰：“愿如己子，
育于室，训教妇德，俟成，求偶嫁之。止请夫人亲结缡
以主婚，然而务在明洁。”夫人如所诲，及笄择一婿亦
颇良，具奁币归之，女范果坚白。其二亲后归旧京，闻
之，沦感心骨。丞相病，夫妇刲股为羹馈之。至薨，衰绖
三年以报。

《三朝圣政录》：真宗皇帝因元夕御楼观灯，见都人熙
熙，举酒顾宰执曰：“祖宗创业艰难，朕今获睹太平，与
卿等同庆。”宰执称贺，皆饮釂，独李文靖沆终觞不怿。
明日，王文正旦问其所以，旦曰：“上昨日宣劝懽甚，公
不肯少有将顺，何也？”文靖曰：“太平二字，尝恐谀佞之
臣以之借口干进。今人主自用此夸耀臣下，则忠鲠
何由以进？既谓太平，则求祥瑞而封禅之说进。若必
为之，则耗帑藏而轻民力，万一有患生于意外，则何
以支？吾沆老矣，兹事必不亲见，参政他日当之矣。”其
后四方奏祥瑞无虚日，东封西祀，讲求典礼，纷然不
可遏。王公追其言，叹曰：“李文靖真圣人也。”求文靖画
像置于书室中，而日拜之。予屡见前辈说此，询于两
家子孙，其言皆同。

《笔录》：文靖李公沆布衣时，先正端焕知舒州，属因事涉江，公实侍行。俄而风涛暴作，几覆没，有大校王其
姓，善人伦，遽白曰：“此有真相，孰敢为害，何惧之有？”是
日果利涉无虞，众皆神其事。及公贵，王校尚存焉。
太尉王公旦，祥符中在中书，圣眷特厚，尝因便坐奏
事，上语及一省郎姓名，旦曰：“斯人行履才干俱有丰
采，今方典郡，宜与甄擢。”公及同列亦皆素知其为，因
共相荐之。自是屡加叹赏，即令记录，俾俟归朝日，亟
命转运使徐更别议陞陟。既而代还至阙，上复先省
记之。会外计阙官，即与同列拟定名氏，约以次日奏
补。及晚归私第，斯人投刺来谒，公方议委使，辞而不
见。诘朝入对，具道本末，请授以转漕之任，上默然不
许。公退而叹骇惕息累日，乃知昨暮造请，虽不之见，
已密为伺察者所纠，而此人讫真宗世不能用。公不
欲指其名，而每戒同列以私谒之嫌，当须谨避，庶几
免于悔吝。

《闻见近录》：李和文都尉好士，一日召从官，呼左右军
官妓置会。夜午，台官论之，杨文公以告先文正，文正
不答，退以红笺书小诗以遗和文，且以不得预会为
恨。明日，真宗出章疏，文正曰：“臣尝知之，亦遗其诗，恨
不得往也。太平无象，此其象乎？”上意遂释。庆历中，郑
天休诸公复会李氏第，既退，达晓道遇李翰林造，朝
事，遂喧言者论之。时吕许公当国，亦以太平无事，而
乃有此为说。仁宗意未解，许公曰：“臣观赴会姓名，皆
举朝贤俊，安得许多人代之？臣欲召至中书戒励。”上
从之。既召，诸公无一人至者。

吴越王子太师雅之女适张氏，生子名尧封，与尧佐
为中表兄弟。尧封游学南京，遂娶曹氏。尧封俊迈，从
学山东，孙明复至其舍，执事皆尧封妻女，如事亲焉。
时文异倅南京，子彦博、彦若并师明复，明复遂荐尧
封于文氏为门客。张文之好，始于此矣。尧封就举，与
张文定同保，将引试，语文定曰：“中表兄自无锡宰归，
当往求举资。”及还，尧佐但与钱五百文。后尧封举进
士第，任石州推官卒。其女入宫中，为婕妤沈氏养女，
是为温成皇后。久之，得幸于仁宗，贵宠日盛。时相乃
为访其族氏。会尧佐以太常博士知开州还，时相因
以白上，除祠部员外郎、府界提点。寻继迁擢，遂自待
制、河东转运使拜龙图阁学士、知开封府，即自刑部
员外郎除给事中，拜端明殿学士，提举在京百司，迁
三司使。未几，降制，拜节度、宣徽、群牧、景灵四使。一日
大旱，策免宰相。潞公自蜀将至阙下，贵妃亲视供帐
以待其夫人入谢，众论諠然。时贝州王则叛，仁宗北
顾，妃乃阴喻潞公：“贝州事明镐，将有成绩，可请行。”潞
公既行，贝州平，潞公以功拜宰相，群论遂息。曹氏后
封越国夫人。

吕文靖罢相，孔中丞道辅以直亮自任，无所忌避。一
日，台狱事连，文靖子即摄付吏。及文靖复相，凡国事
无所建明，悉取上旨。既累月，仁宗曰：“吕夷简今回作
相，并不主事。”文靖遽言：“臣前日为朝廷，不避仇怨，身
当国事。臣方罢去，而诸子即坐台狱。臣死望朝廷眷
顾子孙必无也，臣是以不敢当事。”上俛首曰：“但勉之。”
文靖再拜，遂留身出纸一番，皆进退人物，上悉可内
外迁徙，数日间，凡数十人，皆文靖平日所厚。一时桃
李之盛，本朝无比。

《贤弈》。天圣中，张文节在政府，国封岁时入见母后，见
二侍婢老且陋，怪其过自贬约，对以丞相不许，因敕
国封密市二少婢，或丞相问，但言吾意。国封遂买二
女奴。一日，文节归第，二婢拜于庭，文节询其所自，国
封具以告。从容谓夫人曰：“令二姬守一老翁，甚无谓
也。他日入见，宜以此恳奏。”遽召宅老，呼二婢父兄对
之折券，并衣著首饰与之，俾为嫁赀。

《国老谈苑》：王旦在中书二十年，常日罢归，径趋书阁，
阖扉以自息，虽家人之亲密者，不复接焉。常以蝗旱
忧愧辞位，俄而疾发不食，真宗命内饔为肉糜，宸翰
缄器以赐，日常三四。旦疾亟，聚家人谓曰：“吾无状，久
坐台司，今且死矣，当祝发缁衣，以塞吾平昔之志。”未
几而绝。家人辈皆欲从其言，惟婿苏耆力排而止之。
旦在中书，祥符末，大旱，一日自中书还第，路由潘氏
旗亭，有狂生号王行者在其上，指旦大呼曰：“百姓困
旱，焦劳极矣，相公端受重禄，心得安邪？”遂以所持经
掷旦，正中于首。左右擒之，将送京尹。旦遽曰：“言中吾
过，彼何罪哉！”乃命释之。

《东轩笔录》：真宗初上仙，丁晋公、王沂公同在中书。沂
公独入札子，乞于山陵已前一切内降文字，中外并
不得施行。又乞今后凡两府行下文字，中书须宰臣、
参政、密院、枢密使副签书员，方许中外承受。两宫可
其奏。晋公闻之，愕然自失，由是深惮沂公矣。

真宗崩，丁晋公为山陵大礼使，宦者雷允恭为山陵
都监。及开皇堂，泉脉坌涌，丁私欲庇覆，遂更不闻奏，
擅移数十丈。当时以为移在绝地，于是朝论大諠。是
时，吕公夷简权知开封府，推鞫此狱。丁既久失天下

劾文字及追证左右之人，一切止罪允恭，略无及丁
之语。狱具，欲上闻，丁信以为无疑，令许公对。公至上
前，方暴其绝地之事，谓“竟以此投海外。”许公遂参知
政事矣。

王沂公曾当国，屡荐吕许公夷简。是时，明肃太后听
政，沂公奏曰：“臣屡言吕夷简才望可当政柄，而两宫
终未用。臣知太后之意，不欲其班在枢密使张旻之
上耳。且旻亦赤脚健儿，岂容妨贤如此？”太后曰：“固无
此意，行且用夷简矣。”沂公曰：“两宫既以许臣，请即今
宣召学士草麻。”太后从之。

范文正公仲淹为参知政事，建言乞立学校、劝农桑、
责吏课、以年任子等事，颇与执政不合。会有言边鄙
未宁者，文正乞自往经抚，于是以参知政事为河东、
陕西安抚使。时吕许公夷简谢事居圃田，文正往候
之，许公问曰：“何事遽出也？”范答以：“暂往经抚两路，事
毕即还矣。”许公曰：“参政此行，正蹈危机，岂复再入？”文
正谕其旨，果使事未还，而以资政殿学士知邠州。
《石林燕语》：“国朝宰相执政，未有兼东宫职事者。天禧
末，仁宗初立为皇太子，因命宰相丁谓、冯拯兼少师、
少傅，枢密使曹利用兼少保，而任中正、王曾为参知
政事，钱惟演为枢密副使，皆兼宾客，以下只日互陪
侍讲。”从之。